《老鹄营巢为大风所摧》
清代·牛焘

毛羽日摧残，营巢力正殚。未遑三窟许，难得一枝安。

旅食秋风倦，孤鸣夜月寒。鹪鹩应笑尔，绕树意盘桓。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。